钦定古今图书集成/明伦汇编/氏族典/第202卷 > 高隆之
## 钦定古今图书集成/明伦汇编/氏族典/第202卷 > 高隆之

按《北齐书高隆之传》：“隆之字延兴，本姓徐氏，云出自
高平金乡。父干，魏白水郡守，为姑婿高氏所养，因从
其姓。隆之后有参议之功，高祖命为从弟，仍云渤海
蓨人。隆之身长八尺，美须髯，深沉有志气。魏汝南王悦为司州牧，以为户曹从事。建义初，释褐员外散骑
常侍。行台于晖出讨羊偘，引为行台郎中，又除给事”
中，与高祖深自结托。高祖之临晋州，引为治中，行平
阳郡事。从高祖起义山东，以为大行台右丞。魏中兴
初，除御史中尉，领尚食典御。从高祖平邺，行相州事。
太昌初，除骠骑大将军、仪同三司。西魏文帝曾与隆
之因酒忿竞，文帝坐以黜免。高祖责隆之不能协和，
乃启出为北道行台，转并州刺史，封平原郡公。高祖
之讨斛斯椿，以隆之为大行台尚书。及大司马、清河
王亶承制拜隆之侍中、尚书右仆射，领御史中尉。天
平初，丁母艰解任。寻诏起为并州刺史，入为尚书令、
右仆射，诏监起居事。进位司徒公。武定中，为河北括
户大使。追还，授领军将军、录尚书事，寻兼侍中，续出
行青州事。追还，拜太子太师，兼尚书左仆射、吏部尚
书，迁太保。齐受禅，进爵为王。寻以本官录尚书事，领
大宗正卿，监国史。初，世宗委任兼右仆射崔暹、黄门
郎崔季舒等，及世宗崩，隆之启显祖，并欲害之。隆之
曾与元昶宴饮，酒酣，语昶曰：“与王交游，当生死不相
背。”人有密言之者。又帝未登庸之日，隆之意常侮帝。
帝将受魏禅，大臣咸言未可，隆之又在其中，帝深衔
之，因此遂大发怒，令壮士筑百馀下，放出。渴将饮水，
人止之，隆之曰：“今日何在？”遂饮之，因从驾，死于路中，
年六十一。